text: Værktøjskatalog hos politiet
  21 august 2015 kl. 06.51
  Det ligner et katalog fra Harald Nyborg, når lokalpolitiet i Vejen efterlyser ejere til en større mængde værktøj, som er fundet ved forskellige ransagninger i området. Ved samme lejlighed er fundet udstyr til kite-surfing, som politiet savner ejere til.
  
  - Vi har udleveret værktøj for en kvart million, fortæller politiassistent Anders Simonsen til TV SYD. Men vi mangler stadig en del, som vi ikke kender ejerne til.
  En pressemeddelse er vedhæftet et dusin billeder af nogle af de beslaglagte genstande (Se billederne i billedgalleriet). Og Anders Simonsen viser rundt i kælderen på politistationen i Vejen.
  Det er både værktøj og højtalere af mærket Eltax og som nævnt udstyr til kite-surfing med specielle mærker.
  -Vi har fundet tre sæt kite-udstyr, men efterforskningen viser, at vi måske ikke har fundet det hele, desværre.
  Lokalpolitiet i Vejen har foretaget flere ransagninger i den sidste måned. Derfor kommer de formodede tyvekoster ikke nødvendigvis fra samme sted.
  Hvis du genkender genstandene, kan du henvende dig til Syd- og Sønderjyllands Politi på telefon 1-1-4.
  Politiassistent Anders Simonsen, Vejen, viser rundt mellem de formodede tyvekoster. (Varighed: 1:03)
  